
10  בדצמבר  2018
בנושא: אי הקמת מועצה מייעצת לחינוך הערבי
             של חברי הכנסת יוסף ג'בארין ויוסי יונה
יו"ר הכנסת וסגניו החליטו בישיבתם מיום י"ח בכסלו, התשע"ט (26/11/2018), להעביר ל"דיון מהיר" בוועדת החינוך, התרבות והספורט את ההצעה הנ"ל.
ביום ב' בטבת, התשע"ט (10/12/2018) קיימה הוועדה, בראשות ח"כ מירב בן ארי, מ"מ היו"ר, דיון בנדון.
הוועדה שמעה כי ב-1996 מונתה מועצה מייעצת לחינוך הערבי. המועצה פעלה זמן קצר בלבד ומאז לא מונתה שנית. באוגוסט 2017 , בעקבות דיון בבג"צ, התחייב משרד החינוך להקים את הוועדה המייעצת, תוך שנה - עד אוגוסט 2018. המועצה טרם הוקמה.

משרד החינוך מסר לוועדה כי התהליך התעכב מכיוון שהמשרד רצה להבטיח כי במועצה יהיה ייצוג למגוון החברה הערבית: דרוזים, צ'רקסים, בדואים, גברים , נשים ועוד. עיכוב נוסף חל בעקבות הבחירות לרשויות המקומיות. המשרד רצה לוודא כי לא יהיה ניגוד עניינים בין הנבחרים לרשויות המקומיות ובין מועמדותם למועצה. בידי הלשכה המשפטית של משרד החינוך כ-30 שמות של מועמדים. הלשכה בודקת את כשירותם לכהן במועצה, כולל ניגודי עניינים וכו'. משרד החינוך לא יכל להשיב לוועדה כיצד נבחרו מועמדים אלה. 
בוועדה עלו טענות לפיהן לא הייתה התייעצות לגבי זהות המועמדים למועצה, עם גופים בחברה הערבית: ועדת המעקב לחינוך הערבי, ראשי רשויות מקומיות, אנשי חינוך ועוד. כמו כן, לא פורסם קול קורא להצטרפות למועצה.

בתום הישיבה הגיעה הוועדה למסקנות הבאות:
1. הוועדה מודה לח"כים המציעים ולמשתתפים בישיבה.
2. הוועדה מבקשת ממשרד החינוך להודיע לה תוך שבועיים לכל המאוחר על תהליך בחירת המועמדים למועצה המייעצת לחינוך הערבי.
3. באם תשתכנע הוועדה שהליך בחירת המועמדים בוצע כראוי, אזי דורשת הוועדה להקים את המועצה המייעצת, תוך חודש.
4. באם תתרשם הוועדה שהליך בחירת המועמדים למועצה המייעצת לא בוצע כראוי, תדרוש הוועדה לנהל הליך חוזר של בחירה גם אם הדבר ידחה במעט את הקמת המועצה המייעצת.
הוועדה מבקשת ממשרד החינוך לדווח לה על ביצוע המסקנות תוך שלושה חודשים.
המסקנות הונחו על שולחן הכנסת ביום:
‏י"ח בטבת התשע"ט
‏26 בדצמבר 2018

